Kekerasan neng dunia pendhidhikan, sing akeh disorot mesthi kekerasan guru maring murid. Kekerasan murid maring guru, apa iya ora ana. Secara fisik apamaning psikis jane ya akeh, mung ora tau dadi perhatian serius. Pisan pindho ya tau, ning bubarane ya padha utawa meh padha. Sebagian akeh masyarakat tetep ngecap sing salah ya gurune. Bocah esih di bawah umur, ora melbu hukum, melas esih mangsane belajar, wajar nek esih kurang ajar. Kaya kue mesthi jawabane. Angger wadul karo wong tuwane murid, ana sing pendhapate, “Mulane si anake nyong tek sekolahna wong kon dadi bocah pinter tur bener. Nek teyeng si tek wulang dhewek. Ya ora ina neng umah ya wis desinauni sing bener-bener, nanging priwe maning genah kaya kue kahanane anake nyong. Tugase guru pancen kon ndhidhik bocah”.
